-
A fĩ Satan jeha 1,000 (1-3)
-
Nihi nɛ a kɛ Kristo maa ye nɔ jeha akpe (4-6)
-
A je Satan, nɛ lɔ ɔ se ɔ, a kpata e hɛ mi (7-10)
-
A kojo ni gbogboe ɔmɛ ngɛ matsɛ sɛ futaa a hɛ mi (11-15)
Anɛ o maa suɔ nɛ o kane munyu nɛ ɔ ngɛ %% mi lo?
20 Nɛ i na hiɔwe bɔfo ko nɛ e je hiɔwe nɛ e ngɛ si kplee kɛ ma kɛ e dɛ mi muɔ voo ɔ nya safe ɔ kɛ kɔsɔkɔsɔ ngua ko. 2 E nu drako ɔ, blema sinɔ ɔ, nɔ nɛ e ji Abosiami ɔ kɛ Satan ɔ, nɛ e fĩ lɛ jeha 1,000. 3 Nɛ e sake lɛ ngɔ fɔ muɔ voo ɔ mi nɛ e nga e yi nɛ e sɔu muɔ ɔ nya ngɔ wo e yi, bɔ nɛ pee nɛ e ko sisi je ma amɛ hu kɛ yaa si be nɛ jeha 1,000 ɔ maa ba nyagbe. Ngɛ enɛ se ɔ, e sa nɛ a je lɛ be bɔɔ ko. 4 Nɛ i na matsɛ sɛhi, nɛ a ha ni nɛmɛ nɛ a hii si ngɛ a nɔ ɔ he blɔ kaa a kojo. Ee, i na ni nɛmɛ nɛ a gbe mɛ* ngɛ Yesu he odase nɛ a ye ɔ, kɛ Mawu he munyu nɛ a tu ɔ he, kɛ ni nɛmɛ nɛ a ja we lohwe awi yelɔ ɔ aloo e we amaga a, nɛ a nine sui kadimi ɔ nɔ ngɛ a hɛ nya kɛ a nine he ɔ a susuma* amɛ. Nɛ a ba wami mi nɛ a kɛ Kristo ɔ ye nɔ kaa matsɛmɛ jeha 1,000. 5 (Ni gbogboehi nɛ a piɛ ɔ bɛ wami mi kɛ ya si be nɛ jeha 1,000 ɔ ba nyagbe.) Enɛ ɔ ji kekleekle gbogboehi a si tlemi ɔ nɛ. 6 Nɔ fɛɛ nɔ nɛ e náa kekleekle gbogboehi a si tlemi ɔ mi blɔ fa mi nɔ́ ɔ ngɛ bua jɔmi nɛ e ngɛ klɔuklɔu; gbenɔ enyɔne ɔ be nimli nɛ ɔmɛ a nɔ he wami, mohu ɔ, a maa pee Mawu kɛ Kristo ɔ we osɔfohi nɛ a kɛ lɛ maa ye nɔ kaa matsɛmɛ jeha 1,000. 7 Jehanɛ ɔ, ke jeha 1,000 ɔ ba nyagbe pɛ ɔ, a ma je Satan kɛ je tsu nɛ a wo lɛ ɔ mi, 8 nɛ e maa je kpo nɛ e ma ya sisi je ma amɛ nɛ a ngɛ zugba a kɔ̃ nya eywiɛ ɔmɛ ɔ, Gɔg kɛ Magɔg, nɛ e ma bua a nya kɛ ha ta a. Nimli nɛ ɔmɛ a he maa hiɛ kaa wo nya zia.* 9 Nɛ a gbɛ fĩa zugba a nɔ tsuo, nɛ a bɔle ni klɔuklɔu ɔmɛ a sito he ɔ kɛ ma ngua a nɛ a suɔ ɔ he kɛ kpe. Se la je hiɔwe nɛ e ba sã mɛ. 10 Nɛ a sake Abosiami ɔ nɛ e ngɛ mɛ sisie ɔ ngɔ wo la kɛ sɔlfa taku ɔ mi, he nɛ lohwe awi yelɔ ɔ kɛ lakpa gbalɔ ɔ tsuo ngɛ momo ɔ; nɛ a ma pii mɛ* nyɔ kɛ pia kɛ maa ya neneene kɛ neneene. 11 Nɛ i na matsɛ sɛ futaa agbo ko kɛ Nɔ nɛ e hii si ngɛ nɔ ɔ. Zugba a kɛ hiɔwe ɔ tu fo kɛ je e hɛ mi kɛ ho, nɛ a nɛ he ko kɛ ha we mɛ. 12 Nɛ i na ni gbogboe ɔmɛ, nimli ngua amɛ kɛ nimli wawi ɔmɛ, a daa si ngɛ matsɛ sɛ ɔ hɛ mi, nɛ a bli womi kpohi a nya. Se a bli womi kpo kpa ko hu nya; e ji wami womi kpo ɔ. A da níhi nɛ a ngma ngɛ womi kpo ɔmɛ a mi ɔ nɔ kɛ kojo gbogboe ɔmɛ ngɛ a ní peepee ɔmɛ a nya. 13 Nɛ wo ɔ je ni gbogboehi nɛ a ngɛ e mi ɔ kɛ ha, nɛ gbenɔ kɛ Gbeje* je ni gbogboehi nɛ a ngɛ a mi ɔ kɛ ha, nɛ a kojo a ti nɔ fɛɛ nɔ ngɛ a ní peepee ɔmɛ a nya. 14 Nɛ a sake gbenɔ kɛ Gbeje* ngɔ wo la taku ɔ mi. La taku ɔ daa si kɛ ha gbenɔ enyɔne ɔ. 15 Jehanɛ se hu ɔ, a sake nɔ fɛɛ nɔ nɛ a nɛ kaa a ngma e biɛ ngɛ wami womi ɔ mi ɔ ngɔ wo la taku ɔ mi.
^ Hela, “a kɛ gbiɛ gbe mɛ.”
^ Hyɛ Munyu Komɛ A Sisi Tsɔɔmi, kɛ Kpoj 6:9 sisi ningma.
^ Aloo “keu.”
^ Aloo “a maa tsi a nya; a maa wo mɛ tsu.”
^ Aloo “Hades,” okadi peemi mi he ko nɛ gbogboe ɔmɛ ngɛ. Hyɛ Munyu Komɛ A Sisi Tsɔɔmi.
^ Aloo “Hades,” okadi peemi mi he ko nɛ gbogboe ɔmɛ ngɛ. Hyɛ Munyu Komɛ A Sisi Tsɔɔmi.